2021. gada 7. septembrī Noteikumi Nr. 610

Rīgā (prot. Nr. 60 6. §)

**Noteikumi par paziņojumā par fiziskajai personai izmaksātajām summām iekļaujamo informāciju**

Izdoti saskaņā ar

likuma "Par iedzīvotāju ienākuma nodokli"

38. panta trešo daļu

1. Noteikumi nosaka paziņojumā par fiziskajai personai izmaksātajām summām (turpmāk – paziņojums) iekļaujamo informāciju, kas sniedzama par Latvijas rezidentam izmaksātajiem ienākumiem.

2. Paziņojumā iekļauj šādu informāciju:

2.1. taksācijas periods;

2.2. ienākuma izmaksātājs – juridiskās personas nosaukums un reģistrācijas numurs vai fiziskās personas vārds, uzvārds un personas kods;

2.3. ienākuma saņēmējs – vārds, uzvārds un personas kods;

2.4. ienākuma (tai skaitā neapliekamā ienākuma) veida kods atbilstoši normatīvajos aktos iedzīvotāju ienākuma nodokļa jomā noteiktajiem ienākumu veidiem un to izmaksas kārtībai;

2.5. ienākuma gūšanas periods;

2.6. ienākuma izmaksas mēnesis;

2.7. ieņēmumu apmērs;

2.8. neapliekamā ienākuma apmērs;

2.9. piemērotā Valsts ieņēmumu dienesta prognozētā mēneša neapliekamā minimuma vai nodokļu maksātāja prognozētā mēneša neapliekamā minimuma kopējais apmērs;

2.10. piemērotā atvieglojuma par apgādājamiem apmērs;

2.11. piemērotā papildu atvieglojuma veida kods un apmērs atbilstoši normatīvajos aktos iedzīvotāju ienākuma nodokļa jomā noteiktajiem papildu atvieglojuma veidiem, apmēriem un to piemērošanas kārtībai;

2.12. attaisnoto izdevumu apmērs:

2.12.1. valsts sociālās apdrošināšanas obligātās iemaksas;

2.12.2. iemaksas privātajos pensiju fondos;

2.12.3. dzīvības apdrošināšanas (ar līdzekļu uzkrāšanu) prēmiju summas;

2.12.4. dzīvības apdrošināšanas (bez līdzekļu uzkrāšanas), veselības vai nelaimes gadījumu apdrošināšanas prēmiju summas;

2.12.5. citi izdevumi;

2.13. ienākums, no kura aprēķināts nodoklis;

2.14. ieturētais nodoklis.

3. Valsts ieņēmumu dienests izstrādā un aktualizē šo noteikumu 2.4. un 2.11. apakšpunktā minēto ienākumu un papildu atvieglojuma veidu kodu sarakstu, kā arī publisko to Valsts ieņēmumu dienesta publiskajā tīmekļvietnē ne vēlāk kā 60 dienas pirms normatīvajos aktos iedzīvotāju ienākuma nodokļa jomā noteiktā paziņojuma iesniegšanas termiņa.

4. Atzīt par spēku zaudējušiem Ministru kabineta 2008. gada 25. augusta noteikumus Nr. 677 "Noteikumi par iedzīvotāju ienākuma nodokļa paziņojumiem" (Latvijas Vēstnesis, 2008, 134. nr.; 2009, 81. nr.; 2010, 206. nr.; 2011, 195. nr.; 2013, 183. nr.; 2014, 143. nr.; 2016, 137. nr.; 2017, 223. nr.; 2018, 43. nr.; 2019, 166. nr.; 2021, 116. nr.).

5. Noteikumus piemēro paziņojumiem, kas sniedzami, sākot ar 2022. gada 1. janvāri, par pilnu 2021. gadu un par turpmākajiem taksācijas periodiem.

6. Noteikumi stājas spēkā 2022. gada 1. janvārī.

Ministru prezidents A. K. Kariņš

Finanšu ministrs J. Reirs